เรื่องร้องเรียน: ผมได้รับจดหมายจากสำนักเทศกิจ เขตสวนหลวงให้มาติดต่อรับส่วนแบ่งค่าปรับ จากการส่งเรื่องจอดรถจักรยานยนต์บนทางเท้าจำนวน 7 ฉบับ โดยฉบับที่นำส่งเรื่องไปนานที่สุด นำส่งเรื่องไปตั้งแต่ปี 2562   ผมไม่ติดจกับกระบวนการที่ล่าช้ากว่าจะได้รับเงินส่วนแบ่งค่าปรับ แต่สิ่งที่ผมคิดว่าเป็นประเด็นต้องปรับปรุงมีดังนี้  ผมเคยได้รับเงินส่วนแบ่งค่าปรับมาแล้วจากหลายสำนักงานเขต รวมถึงเขตสวนหลวงด้วย หลายครั้งที่ผ่านมา จะเป็นการมาติดต่อรับเงินสดจากเขตเลย แต่ครั้งนี้ไม่ใช่ ทางสำนักเทศกิจแจ้งว่าเป็นการรับเงินส่วนแบ่งจากการปรับของตำรวจ จะได้รับเป็นเช็ค ต้องมาติดต่อรับเงินอีกครั้ง ครั้งนี้เป็นเพียงการมาทำเรื่องขอเบิกเงิน  อยากจะเรียนดังนี้ ผมไม่ได้อาศัยอยู่ในเขตสวนหลวงมาหลายปีแล้ว ค่าเดินทางมาเขตสวนหลวงผมต้องจ่ายเอง ผมเห็นว่าเงินส่วนแบ่งรวม 950 บาท จึงเดินทางมารับ และคิดว่าจะได้รับเงินเหมือนทุกครั้งที่ผ่านมา จึงอยากเรียนสอบถามกรุงเทพมหานคร และอยากเสนอให้ปรับปรุงดังนี้  1. ตอนนำส่งเรื่องผ่านเว็บของทาง กทม แจ้งแล้วว่าประสงค์รับส่วนแบ่งค่าปรับ ทำไมต้องมาทำเรื่องเพื่อเบิกจ่ายค่าปรับด้วยตนเองอีก 2. หากจำเป็นต้องดำเนินการตามข้อ 1 เหตุใดไม่นำจ่ายเงินส่วนแบ่งเข้าบัญชีพร้อมเพย์ตามหมายเลขบัตรประชาชนของผู้รับ แต่ต้องให้เดินทางมารับเช็คด้วยตนเองอีกรอบ 3. เหตุใดไม่ระบุในจดหมายให้ชัดเจนว่าต้องเดินทางมาทำเรื่องเบิกเงิน และเดินทางมารับเช็คอีกครั้ง 4. หากต้องนำจ่ายเป็นเช็ค ทำไมไม่ให้หัวหน้างานเทศกิจทำจ่ายผ่านพร้อมเพย์ให้ประชาชน แล้วนำหลักฐานการจ่ายไปทำเบิกเช็คเข้าบัญชีส่วนงานของตนเอง ต้องให้ประชาชนเดินทางมาติดต่อ 2 ครั้ง  อนึ่งวันนี้ผมมาถึงเขตสวนหลวงเวลา 7:54 กว่าจะได้พบหัวหน้างานเทศกิจ เป็นเวลาเกือบ 8:30 และรอหัวหน้างานค้นหาเอกสาร ซึ่งสุดท้ายนำแบบฟอร์มเปล่ามาให้ผมเซ็น และแจ้งว่ารอทำเช็ค และเข้ามารับอีกครั้ง หากจะให้เซ็นแบบฟอร์มเปล่า ผมไม่แน่ใจว่าให้ผมนั่งรอการค้นหาเอกสารเพื่ออะไร
การดำเนินการของเจ้าหน้าที่: สำนักงานเขตสวนหลวงขอแจ้งข้อเท็จจริงตามประเด็นที่ท่านร้องเรียน ดังนี้ 1. การแบ่งเงินส่วนแบ่งค่าปรับที่พนักงานสอบสวนเป็นผู้เปรียบเทียบปรับและส่งเงินมาให้สำนักงานเขต ผู้แจ้งเบาะแสต้องมายื่นคำขอรับเงิน และสำนักงานเขตจะจ่ายเงินเป็นเช็ค ตามระเบียบกรุงเทพมหานครว่าด้วยเงินนอกงบประมาณ พ.ศ.2555 ประกอบกับระเบียบกรุงเทพมหานครว่าด้วยการรับเงิน การเบิกจ่ายเงิน การเก็บรักษาเงิน การนำส่งเงิน การตรวจเงิน พ.ศ.2560 2. กรุงเทพมหานครอยู่ระหว่างการพิจารณาแก้ไขระเบียบเกี่ยวกับการจ่ายเงินรางวัลค่าปรับ ให้สามารถจ่ายผ่านระบบ E-payment ให้แก่ผู้แจ้งเบาะแสได้ 3. หนังสือแจ้งให้มารับส่วนแบ่งค่าปรับแจ้งว่า “ให้มายื่นคำขอรับเงิน” ซึ่งเป็นไปตามหลักการเขียนหนังสือราชการ ที่ต้องใช้ภาษาราชการที่สื่อสารชัดเจน ตรงประเด็น ไม่เยิ่นเย้อ ประกอบกับเมื่อตอนลงทะเบียนใช้บริการระบบแจ้งเบาะแสเพื่อรับส่วนแบ่งค่าปรับของประชาชน 4.0 ผู้แจ้งเบาะแสได้รับทราบข้อตกลงและเงื่อนไขการใช้บริการแล้วว่าผู้ใช้บริการระบบได้ทำความเข้าใจระเบียบกรุงเทพมหานครว่าด้วยหลักเกณฑ์ วิธีการ และเงื่อนไขการแบ่งค่าปรับแล้ว หนังสือดังกล่าวจึงไม่ได้แจ้งขั้นตอนการดำเนินการจ่ายเงินรางวัลซ้ำอีก 4. เจ้าหน้าที่ไม่สามารถรับภาระในการใช้เงินส่วนตัวทดรองจ่ายส่วนแบ่งค่าปรับให้แก่ผู้แจ้งเบาะแสไปก่อน 5. ท่านต้องรอพบเจ้าหน้าที่ประมาณ 30 นาที เนื่องจากเจ้าหน้าที่ผู้รับผิดชอบเรื่องกำลังประสานงานราชการอยู่ที่ส่วนราชการอื่นในสำนักงานเขต ไม่ได้อยู่ที่ห้องฝ่ายเทศกิจ เมื่อเจ้าหน้าที่ได้รับเรื่องติดต่อราชการจากท่านแล้ว จึงทำการค้นหาเอกสารและตรวจสอบข้อมูล ก่อนจะพิมพ์และนำแบบคำขอรับเงินมาให้ท่านลงนามขอรับเงิน
ความเห็นของผู้แจ้ง: ตอบแบบนี้ ไม่ต้องตอบก็ได้ครับ เพราะสุดท้ายก็จบเหมือนเดิม ก็อยู่กันไปแบบนี้แหละครับ ไม่ต้องพัฒนาไปไหน ขนาดผมพูดถึงเรื่องสุดท้ายเอาแบบฟอร์มเปล่ามาให้เซ็น ไม่รู้จะให้เสียเวลานั่งรอการค้นหาเอกสารทำไม ยังไปพูดถึงเรื่องผมนั่งรอ 30 นาที ซึ่งผมไม่ได้สนใจประเด็นนั้น แต่นั่งรอหาเอกสารที่สุดท้ายไม่ได้ใช้อะไรเลย และเอาแบบฟอร์มเปล่ามาให้เซ็น ให้นั่งรอทำไม  ก็อยู่กันไปแบบนี้แหละครับ ไม่ต้องพัฒนากันหรอกครับ คำตอบที่ได้มาไม่เกิดประโยชน์ใดๆ
พื้นที่: แขวงสวนหลวง เขตสวนหลวง กรุงเทพมหานคร